Ole M. Nielsen (KRF), 2000-04-27:
Først skal jeg komme med en kommentar til den mere generelle skattedebat.
Det er jo sådan, at det er forholdsvis nemt at finde vælgere, der vil have større samfundsgoder, og ofte er det det samme eller lige så store flertal, der vil have mindre skat.
Jeg synes egentlig, at hvis man skulle komme med et forslag, der opererer med et mindre provenu specielt inden for bilområdet, så var det rimeligt, at man begyndte med en generel debat om, hvilke områder vi faktisk ønsker at beskatte, eller om vi ønsker en omlægning af den samlede motorbeskatning til grønne afgifter, til giftskatter, til indkomstskatter eller til moms, eller hvad vi nu vil.
Sammenligningen med, hvor billigt det er at købe biler i andre lande,
synes jeg heller ikke man kan bruge til noget som helst, for man skal sammenligne mange forskellige områder mellem de forskellige lande.
Andre steder har man betydelig højere arbejdsmarkedsafgifter osv. osv. Så det synes jeg ikke kan bruges til noget. Vi har valgt en samfundsform her, og den kan vi for vores skyld sagtens diskutere, men sådan ligefrem komme med forslag om mindre provenu synes vi egentlig ikke er så sjovt.
Privatbilen er et fantastisk gode, og et gode, der er kommet for at blive.
Det er godt for familien.
Det har virkelig menneskelige værdier i sig at have en lille bil, man kan bruge for børnenes skyld, for de ældres skyld og i det hele taget også for at komme ud og nyde naturen osv.
Derfor er vi ikke så kede af, at nogle biler er over 10 år gamle.
Vi synes, at man skal se miljøbetragtningen ikke bare som et isoleret dansk fænomen, men i et globalt perspektiv.
Det er selvfølgelig rigtigt, at vi ved at udskifte gamle biler med mindre miljøgrisende biler i Danmark kan nedbringe vores CO2-udledning, men det har jo også en omkostning at lave bilen, og selv om det så ikke indgår i det danske regnskab, så indgår det dog i det globale regnskab.
Jeg synes, det er for snævert at se det i et decideret dansk perspektiv.
Så er sagen jo også, at de gamle biler jo ikke kører nær så meget som de nye, så derfor er det ikke så problematisk, at de har en lidt dårligere brændstoføkonomi.
Derfor er det selvfølgelig spørgsmålet om at finde en balance med en omlægning hen mod mere miljøvenlige biler, og vores idé er egentlig, at det skal være billigere at købe og eje en bil, og så må det godt have lov til at være lidt dyrere at bruge den.
Så kan man måske motiveres til at bruge sin bil mere fornuftigt.
Vi erkender, at det er utrolig svært at ændre den balance, der er lagt op til i det forslag til vedtagelse, som vi også støtter her, og derfor må vi også finde os i, at det varer længe, inden det udvalg, der arbejder med sagen, kommer med et resultat eller med nogle modeller til vurdering.
Det kan vi sådan set godt forstå.
Det var bare skønt, hvis de kom noget hurtigere, men vi erkender, at det er svært.
Skal vi lægge væsentligt om på modellerne, beskatningsformerne, så tror jeg faktisk på, at roadpricingsystemet i den rigtige form på et tidspunkt bliver et instrument, vi skal bruge.
I mellemtiden er der jo et helt andet instrument, som vi også skal bruge, og som vi også bruger, i det omfang det kan lade sig gøre, men det vil vi gerne presse regeringen til yderligere at bruge for at få vores trafik til at være mere miljøvenlig, nemlig gennem EU at påvirke bilfabrikkerne, stille krav til bilfabrikkerne om at lave mere miljøvenlige biler.
Jeg skal slutte med at sige, at vi selvfølgelig støtter det forslag til vedtagelse, som vi er medforslagsstillere til, men at vi også sagtens ville kunne have støttet det fra Enhedslisten og SF, hvis vi havde kendt det på det tidspunkt, hvor vi tilsluttede os det andet.
Vi har før stemt sammen med Enhedslisten og SF på et område som det her, og det ville vi også kunne have gjort i dag, men det kommer ikke til afstemning, og vi støtter selvfølgelig det, som vi er med til.